b'\n_START_ARTICLE_\nDANSEMA\n_START_PARAGRAPH_\nDANSEMA\xc2\xa0\xe2\x80\x93 vienintelis Lietuvoje \xc5\xa1iuolaikinio \xc5\xa1okio festivalis vaikams ir jaunimui. Festivalio metu pristatomi \xc5\xa1iuolaikinio \xc5\xa1okio spektakliai bei renginiai skirti vaik\xc5\xb3 ir jaunimo auditorijai. Festivalio organizatoriai\xc2\xa0\xe2\x80\x93 \xc5\xa0okio teatras \xe2\x80\x9eDansema\xe2\x80\x9c ir choreograf\xc4\x97 Birut\xc4\x97 Banevi\xc4\x8di\xc5\xabt\xc4\x97. Tikslas\xc2\xa0\xe2\x80\x93 pad\xc4\x97ti suprasti judes\xc4\xaf ir pamilti \xc5\xa1iuolaikin\xc4\xaf \xc5\xa1ok\xc4\xaf, prad\xc4\x97ti jo mokytis nuo pat ma\xc5\xbeum\xc4\x97s, stebint specialiai jauniesiems \xc5\xbei\xc5\xabrovams sukurtus \xc5\xa1okio spektaklius. \xe2\x80\x9eDansemos\xe2\x80\x9c festivalis siekia paskatinti jaunuosius \xc5\xbei\xc5\xabrovus ir j\xc5\xb3 t\xc4\x97velius atrasti \xc5\xa1iuolaikin\xc4\xaf \xc5\xa1ok\xc4\xaf, \xc4\xafkv\xc4\x97pti \xc5\xa1ok\xc4\x97jus ir choreografus Lietuvoje kurti jauniesiems \xc5\xbei\xc5\xabrovams._NEWLINE_Festival\xc4\xaf remia LR Kult\xc5\xabros r\xc4\x97mimo fondas ir Nyderland\xc5\xb3 ambasada Lietuvoje.\n_START_SECTION_\nIstorija\n_START_PARAGRAPH_\nFestivalio id\xc4\x97ja gim\xc4\x97 2008 metais, \xc5\xa0vedijos ambasados Lietuvoje ir Lietuvos choreograf\xc5\xb3 bei \xc5\xa1ok\xc4\x97j\xc5\xb3 diskusijose apie \xc5\xa1iuolaikin\xc4\xaf \xc5\xa1ok\xc4\xaf vaikams ir jaunimui._NEWLINE_2010 met\xc5\xb3 gegu\xc5\xbe\xc4\x97s 14\xe2\x80\x9316\xe2\x80\xafd. Vilniuje, Men\xc5\xb3 spaustuv\xc4\x97je, vyko 3-iasis tarptautinis \xc5\xa1iuolaikinio \xc5\xa1okio festivalis vaikams ir jaunimui \xe2\x80\x9eDansema\xe2\x80\x9c. J\xc4\xaf organizavo \xe2\x80\x9edb PROJEKTAI\xe2\x80\x9c. Dalyvavo Kiertuli company, choreografija Riku Immonen (Suomija)._NEWLINE_Vilnie\xc4\x8di\xc5\xb3 paskatinti 2010 metais \xc5\xa1okio spektaklius ma\xc5\xbeiesiems \xc4\x97m\xc4\x97si kurti ir klaip\xc4\x97die\xc4\x8di\xc5\xb3 meninink\xc5\xb3 grup\xc4\x97 \xe2\x80\x9e\xc5\xbduvies akis\xe2\x80\x9c. Ji 2012 metais festivalyje pristat\xc4\x97 antr\xc4\x85j\xc4\xaf savo spektakl\xc4\xaf vaikams._NEWLINE_2012 metais festivalyje parodytas ital\xc5\xb3 trup\xc4\x97s \xe2\x80\x9eCompagnia TPO\xe2\x80\x9c spektaklis \xe2\x80\x9eJaponi\xc5\xa1ki sodai\xe2\x80\x9c, skiriamas 6\xe2\x80\x9310 met\xc5\xb3 vaikams._NEWLINE_Per trejus metus festivalio programoje buvo parodyta 35 spektakliai. Juos pristat\xc4\x97 11 trupi\xc5\xb3 i\xc5\xa1 Lietuvos, Estijos, Vokietijos, \xc5\xa0vedijos, Suomijos, Norvegijos, Nyderland\xc5\xb3. Festivalio metu vyko paskaitos ir seminarai choreografams, \xc5\xa1ok\xc4\x97jams, \xc5\xa1okio mokytojams, vadybininkams, mokykl\xc5\xb3 mokiniams, renginiai visai \xc5\xa1eimai. Festivalis aplank\xc4\x97 ne tik Vilni\xc5\xb3, bet ir Kaun\xc4\x85, Mol\xc4\x97tus, Senuosius Trakus.'